《朝邑蔡主簿期不会二首》
唐代·储光羲

下位日趋走，久之宾会疏。空迟偶词赋，所愧比园庐。

朝念池上酌，暮逢林下书。方将固封守，暂欲混畋渔。

衰柳隐长路，秋云满太虚。遥遥望左右，日入未回车。

日入清风至，知君在西偏。车舆既成列，宾仆复能贤。

迢递下墟坂，逍遥看井田。苍山起暮雨，极浦浮长烟。

服义大如志，交欢数尽年。宁言十馀里，不见空来还。

作者简介：储光羲（约706—763）唐代官员，润州延陵人，祖籍兖州。田园山水诗派代表诗人之一。开元十四年（726年）举进士，授冯翊县尉，转汜水、安宣、下邽等地县尉。因仕途失意，遂隐居终南山。后复出任太祝，世称储太祝，官至监察御史。安史之乱中，叛军攻陷长安，被俘，迫受伪职。乱平，自归朝廷请罪，被系下狱，有《狱中贻姚张薛李郑柳诸公》诗，后贬谪岭南。江南储氏多为光羲公后裔，尊称为“江南储氏之祖”。